གཅན་གཟན་སྟག་གཟིག་གི་ཁ་ལ་སྐྱེས་པའི་སྤུ་ཡིས་མཐའ་འཁོར་གྱི་དངོས་པོ་རྣམས་ཚོར་བ་ལྟར།ངའི་ཁ་སྤུ་དང་ཨག་ཚོམ།རྒྱ་བོ་ནི་ཕྱི་རོལ་གྱི་བཟང་ངན་དང་ནང་སེམས་ཀྱི་བདེ་སྡུག་ཚོར་བྱེད་ཡིན་པས།དགེ་སྡིག་བླངས་དོར།དཀར་ནག་གོ་འབྱེད།དྲང་འཁྱོག་འཇུག་ལྡོག་བཅས་ཀྱི་ཐད་ལ་ཚོར་བ་སྐྱེན་ཞིང་ཁ་ཕྱོགས་གསལ་ཏེ།མི་ཚེའི་གཏམ་རྒྱུད་དང་རྣམ་ཤེས་ཀྱི་འཕར་སྒྲ་རྣམས།ཁ་སྤུ་ལྟ་བུ།ཨག་ཚོམ་ནང་བཞིན།རྒྱ་བོ་ལྟར་གྱི་ཡིག་རིས་སུ་ཕབ་ཡོད་ཀྱང་།སྔ་མོར་ཁ་ཞེ་རྒྱབ་འགལ་གྱིས་སྨྲ་སྒོ་ཕྱེ་དུས་ཁ་སྤུ་རྣམས་མ་མགུ་སྟེ་ངོ་ལ་ཟུག་པའི་ན་ཟུག་སྐྱེས།ཉིན་གཞུང་ཁ་ནང་གི་ལྕེ་རྩལ་ལ་མདུད་པ་ཐེབས་དུས་ཨག་ཚོམ་རྣམས་རླུང་གིས་དེད་པ་ལྟར་འདར་སིག་སིག་བྱེད།དགུང་མོར་གསང་བ་མངོན་གསལ་དུ་བུད་དུས་རྒྱ་བོ་རྣམས་མི་ཁའི་དམོད་ངན་གྱིས་གཡོ་གཡོ་བྱེད།